2014. gada 19. augustā Noteikumi Nr. 478

Rīgā (prot. Nr. 44 4. §)

**Grozījumi Ministru kabineta 2011. gada 15. februāra noteikumos Nr. 132 "Rotaļlietu drošuma noteikumi"**

Izdoti saskaņā ar likuma

"Par atbilstības novērtēšanu" 7. pantu un

Preču un pakalpojumu drošuma

likuma 8.1pantu

Izdarīt Ministru kabineta 2011. gada 15. februāra noteikumos Nr. 132 "Rotaļlietu drošuma noteikumi" (Latvijas Vēstnesis, 2011, 40. nr.; 2012, 181. nr.) šādus grozījumus:

1. Papildināt norādi, uz kāda likuma pamata noteikumi izdoti, ar vārdiem un skaitli "un Preču un pakalpojumu drošuma likuma 8.1pantu".

2. Aizstāt 1.3. apakšpunktā vārdus "vai projektē rotaļlietu" ar vārdiem "rotaļlietu vai kura uzdevumā rotaļlieta tiek izstrādāta vai ražota".

3. Aizstāt 12.1. apakšpunktā vārdus "iespējamā apdraudējuma analīzi un tā novērtējumu" ar vārdiem "apdraudējumu analīzi, ko var radīt rotaļlieta, un iespējamo saskarsmi ar šiem apdraudējumiem".

4. Izteikt 12.6. apakšpunktu šādā redakcijā:

"12.6. lai aizsargātu patērētāju veselību un drošību saistībā ar rotaļlietas radīto risku, ja nepieciešams, veikt tirgū laisto un piedāvāto rotaļlietu paraugu pārbaudi, izskatīt un reģistrēt sūdzības, neatbilstošās un atsauktās rotaļlietas, kā arī pastāvīgi informēt izplatītājus par uzraudzību;".

5. Aizstāt 12.10. apakšpunktā vārdu "apdraudējumu" ar vārdu "risku".

6. Izteikt 12.12. apakšpunktu šādā redakcijā:

"12.12. pēc tirgus uzraudzības iestādes pieprasījuma sadarboties ar iestādi jebkādos pasākumos, lai novērstu tirgū laisto rotaļlietu radīto risku."

7. Izteikt 14.3. apakšpunktu šādā redakcijā:

"14.3. pēc tirgus uzraudzības iestādes pieprasījuma sadarboties ar iestādi jebkādos pasākumos, lai novērstu to rotaļlietu radīto risku, uz kurām attiecas izsniegtā pilnvara."

8. Aizstāt 16.3. apakšpunktā vārdu "apdraudējumu" ar vārdu "risku".

9. Aizstāt 16.8. apakšpunktā vārdu "apdraudējumu" ar vārdu "risku".

10. Aizstāt 16.10. apakšpunktā vārdu "apdraudējumu" ar vārdu "risku".

11. Aizstāt 18.2. apakšpunktā vārdu "apdraudējumu" ar vārdu "risku".

12. Aizstāt 18.4. apakšpunktā vārdu "apdraudējumu" ar vārdu "risku".

13. Izteikt 18.5. apakšpunktu šādā redakcijā:

"18.5. pēc tirgus uzraudzības iestādes pieprasījuma sadarboties ar iestādi jebkādos pasākumos, lai novērstu tirgū piedāvāto rotaļlietu radīto risku, tai skaitā sniegt tirgus uzraudzības iestādei visu nepieciešamo informāciju un dokumentāciju, lai pierādītu rotaļlietas atbilstību."

14. Izteikt 23. punkta ievaddaļu šādā redakcijā:

"23. Tehnisko dokumentāciju, ievērojot šo noteikumu 37. punktā noteiktās prasības, sagatavo vienā no Eiropas Savienības dalībvalstu oficiālajām valodām, un tajā ir ietverti visi dati vai norādes par līdzekļiem, kurus ražotājs izmantojis, lai nodrošinātu rotaļlietas atbilstību būtiskajām drošuma prasībām, tai skaitā:".

15. Izteikt 73.3. apakšpunktu šādā redakcijā:

"73.3. pieprasīt, lai ražotājs vai importētājs nodrošina attiecīgo tehniskās dokumentācijas daļu tulkojumu valsts valodā, sniedzot pamatojumu tulkošanas nepieciešamībai. Tirgus uzraudzības iestāde, pieprasot iesniegt tehnisko dokumentāciju, kā arī tās daļu tulkojumu, nosaka 30 dienu iesniegšanas termiņu, ja vien nav attaisnojams īsāks termiņš nopietna un tūlītēja riska konstatēšanas dēļ;".

16. Papildināt noteikumus ar 73.6. apakšpunktu šādā redakcijā:

"73.6. pieprasīt, lai ražotājs veic pārbaudi paziņotajā institūcijā un par saviem līdzekļiem pierāda atbilstību būtiskajām drošuma prasībām, ja tas nepilda šo noteikumu 23. punktā un 73.3. apakšpunktā minētās prasības."

17. Aizstāt 2. pielikuma III nodaļas 1. punktā vārdu "apdraudējums" ar vārdu "risks".

18. Izteikt 2. pielikuma III nodaļas 15. punkta tabulas 4. punktu šādā redakcijā:

|  |  |  |  |  |
| --- | --- | --- | --- | --- |
| "4. | Bārijs saskaņā ar Komisijas 2013. gada 17. jūlija Regulu (ES) Nr. 681/2013, ar ko groza II pielikuma III daļu Eiropas Parlamenta un Padomes Direktīvai 2009/48/EK par rotaļlietu drošumu | 1500 | 375 | 18750" |

Ministru prezidente Laimdota Straujuma

Ekonomikas ministrs Vjačeslavs Dombrovskis